b'\n_START_ARTICLE_\nTROS (kringkaster)\n_START_SECTION_\nBakgrunn\n_START_PARAGRAPH_\nSelskapet har sine r\xc3\xb8tter fra en pirat-tv-kanal som nederlandske gr\xc3\xbcndere etablerte p\xc3\xa5 nordsj\xc3\xb8plattformen REM Island. Fra plattformen fikk de satt opp en sender og startet \xc3\xa5 sende amerikanske tv-show for nederlandske seere 1. september 1964. Kanalen ble raskt popul\xc3\xa6r, men ble stengt av myndighetene f\xc3\xa5 uker senere. Stengningen skapte imidlertid sinne blant seerne og politisk uro, og kanalens grunnleggere foreslo \xc3\xa5 drive videre gjennom et lovlig selskap som skulle f\xc3\xa5 tildelt sendetid p\xc3\xa5 Nederlands riksdekkende tv- og radiokanaler. Politikerne godtok forslaget, og 4. november 1964 ble TROS etablert._NEWLINE_Den nye kringkasteren oppsto helt utenfor det s\xc3\xa6regne nederlandske pillariseringssamfunnet, uten noen form for religi\xc3\xb8s eller politisk agenda. I stedet konsentrerte TROS seg om seernes \xc3\xb8nsker, og resultatet ble en rekke \xc2\xablettere\xc2\xbb programmer, underholdningsprogrammer og amerikanske tv-serier. Tankegangen var ny i den nederlandske kringkastingssektoren, og flere andre kringkastere fulgte etter. Denne prosessen ble p\xc3\xa5 folkemunne til verbet \xc2\xab\xc3\xa5 TROS-e\xc2\xbb. _NEWLINE_Blant annet promoterte selskapet seg med slagordet \xc2\xabDe Grootste Familie van Nederland\xc2\xbb (Nederlands st\xc3\xb8rste familie). _NEWLINE_Som et ledd i \xc3\xa5 redusere antallet kringkastingsselskap i Nederland, f\xc3\xb8rte politiske insentiver til at TROS fusjonerte med AVRO 1. januar 2014. TROS avsluttet sin selvstendige drift med et storsl\xc3\xa5tt avslutningsshow fra Koninklijk Theater Carr\xc3\xa9 i Amsterdam 2. september 2014 \xe2\x80\x93\xc2\xa0n\xc3\xa6rmest p\xc3\xa5 dagen 50 \xc3\xa5r etter sin f\xc3\xb8rste sending fra piratkanalen i Nordsj\xc3\xb8en.'